Diċembru 1973 Għaddew is-snin fuq lthaca, it-tarġa, Xbajt u għajejt ta Troja ntenni l-ġrajja; Inċaqlaq xettru fuq daqsxejn ta' poplu, Ma' ibni u marti 'l hawn u 'l hemm nitlajja. Meta fix-xitwa s-sema tbaxxa mdallam, Faqqgħu sajjetti u ħalel kissru l-blat, Xegħlet ġo fija x-xewqa tat-taqbida U qalbi xtarret dak li darba rat. U ġbart lil sħabi biex darb'oħra nbaħħru Niftħu il-qlugħ darb'oħra għat-tiġrib, Għajnejna msammra fuq kewkbiet is-safar, Wiċċna maħsul bir-raxx li l-mewġ iġib. Ħallejt il-gżira sbejħa donnha ħawħa, L-għażiża sieħba — lil Penelope — U ġens qalbieni, iżda sħiħ fit-tjieba Telemaku ibni biex isaltan re. X'għaxqa ta' ilħna meta l-mewġ ibewwes U jħaddan b'żina tad-dgħajsa il-ġenbejn, Li fuq il-mewġa bi tnehida taqbeż U f'mewġa oħra tmelles il-ħaddejn. Xemx wara xemx dawlulna l-ġirja tagħna, Sirti ħallejna, ħallejna Ġebel Nar, U għodwa waħda fuq ix-xefaq ikħal Dehret iż-żokra tal-baħar f'nofs inhar. Maqdes fuq maqdes, u riċens iċajpar sema, Qala' mill-isbaħ ta' tas-sliem il-wegħda; iżda fid-dħul b'dwiefer u njieb ta' tigra, Heddu żewġ Mostri: l-Għira u l-Mibegħda.